তারার বাচ্ছাইতর কম পয়সায় নয়া কাপড় অইলে তারা খুশি, আমরার খুরমা পোলাও খাওয়া লাগে তারা ডাইল ভাত খাইয়া সবর করতো ফারে। একজন গরীবোর ঘরো খুশি দিতে খুব বেশি খরছ করা লাগে না। শুধু প্রযোজন সুন্দর মন মানুষিকতা। ভাগ্যক্রমে আমরা ধনি আর তারা  গরীব, আল্লাহর বিচার বুঝা খুবই কঠিন, সময় বদলিতে সময় লাগে না। সম্পদ এক জাগাত থাকে না। আইজ আমার গেছে খাইল আরো কেউ আমার সম্পদর মালিক অইবো, এই হইলো নিয়ম। আমরা মুখে মুখে খালি আল্লাহ রছুলর কথা খই, কোরান কিতাবোর কথা খই কিন্তু বাস্তবে আমরার কোন আমল নাই। যুদি আমল থাকতো তাইলে গরীবোর ঘরোও ছুলা জ্বলতো, তারার বাচ্ছাইতর পিন্দো নয়া কাপড় থাকত। আমার কথা যুদি বিশ্বাস না অয় তাইলে একবার তারার ঘরোর দুয়ারোর সামনে খাড়াইয়া ভিতরোর কথা হুনলে বুঝতা ফারবা আমি কিতা খইলাম।